L-Ewwel Pitazz – Noti 19-27 (għal paragrafi 31-40) Id-deskrizzjoni tindika li din kienet id-dar ta' Varsavja. Il-kappella kienet tinsab f'bini maqtugħ għalih. L-intrata kienet mill-bitħa. F'dak iż-żmien il-kappella kienu jużawha biss is-sorijiet u l-istudenti tagħhom. Il-lajċi rari kienu jersqu 'l hemm. Il-Komunita' kienet qiegħda tieħu ħsieb djar għal tfajliet li kienu traskurati moralment u "diffiċli". Lil dawn kienu ġeneralment isejħulhom "studenti", "tfajliet" jew "tfal". Kienu jibgħatuhom għand is-sorijiet is-Servizzi tas-Sigurta' Soċjali jew il-ġenituri, u xi wħud marru hemm minn jeddhom biex jagħmlu "penitenza". Kien hemm mal-230 tfajla fid-dar ta' Zytnia. Kienu maqsumin fi tliet gruppi li kienu jsejħulha l-"Omm tal-Klassi". Id-deskrizzjoni kollha kemm hi tad-dehra kienet qisha tħabbira tad-diffikultajiet li l-Qaddisa kellha tħabbat wiċċha magħhom fil-ħidma tagħha bħala appostlu tal-Ħniena Divina. Tħabbar ukoll it-trijonf finali ta' din l-opra, u s-sehem tagħha stess fih. Il-konfessuri kienu Dun Kulesza u Dun Roslaniec; il-konfessur straordinarju kien Patri Aloysius Bukowski, SJ. Ir-Rev. Prof. Michael Sopocko twieled l-1 ta' Novembru 1888, f'Nowosady fir-reġjun ta' Vilnius. Ġie ordnat saċerdot fil-15 ta' Ġunju 1914. Iktar tard huwa ggradwa mill-iskola tat-Teoloġija Pastorali fl-Univerista' ta' Varsavja u (fl-1924) mill-Istitut Pedagoġiku ta' l-Istat. Fl-1928 il-Ministeru tar-Reliġjon u Edukazzjoni Pubblika appuntawh għall-Kattedra tat-Teoloġija Pastorali fl-Iskola tat-Teoloġija fl-Universita' Stefan Batory f'Vilnius. Fl-1934 huwa sar għalliem fl-Universita' ta' Varsavja, delegat uffiċjalment għall-Kattedra tat-Teoloġija Pastorali fl-Universita' ta' Vilnius. Għal ħafna snin kien konfessur ordinarju tas-Sorijiet tal-Madonna tal-Ħniena mill-1 ta' Jannar 1933, sal-1 ta' Jannar 1942. Matul il-gwerra kien professur fis-Seminarju f'Bialystok, fejn kien ġie trasferit is-seminarju ta' Vilnius. (A.S.F. Awtobiografija). Il-kronaka tad-dar ta' Krakovja tgħid li Dun Sopocko kien fi Krakovja fit-28 ta' Awwissu 1938. X'aktarx li hu żar lil Santa Fawstina fi Pradnik wara, imma n-noti tagħha jieqfu qabel dik id-data. Ir-Rev. Mons. Dr Michael Sopocko miet fil-jum ta' l-isem ta' Swor Fawstina, fil-15 ta' Frar 1976, fit-8 ta' filgħaxija f'Bialystok. Il-funeral sar fid-19 ta' Frar. Iċ-ċelebrant prinċipali kien l-Eċċellenza tiegħu l-Wisq Reverendu l-Isqof Henry Gulbinowiez, l-ordinarju djoċesan. Ikkonċelebraw flimkien miegħu 80 saċerdot. L-Eminenza tiegħu l-Katidral Stephen Wyszynski, Primat tal-Polonja, bagħat telegram biex jesprimi s-sobgħa tiegħu. Qabel ma waslet Vilnius, Santa Fawstina kienet rat lid-direttur spiritwali futur tagħha f'żewġ dehriet. L-ewwel waħda seħħet f'Varsavja waqt it-tielet prova, it-tieni waħda fi Krakovja. (Ara Djarju, par.53 u 61) Din ma kenitx it-tuberkulosi, li iktar tard infirxet ma' ġisimha kollu, imma eżawriment ġenerali minħabba l-ħajja ġdida tagħha, taqbid spiritwali intensiv u esperjenzi li għamluhielha diffiċli li taqdi dmirijietha. Hija kienet qiegħda taħdem fil-kċina tat-tfajliet, fejn kienu jħejju l-ikel għal iktar minn mitejn ruħ. Peress li t-tobba ma sabu l-ebda marda organika fi Swor Fawstina, is-sorijiet ħasbu li kienet qiegħda tippretendi li kienet marida, u li kienet tippreferi titlob milli taħdem. (A.SF.Tif). Hekk kif Sodoma u Gomorra ġew distrutti bin-nar li niżel mis-sema (Ara Ġenesi 19:24), hekk ukoll Varsavja ġiet attwalment distrutta waqt it-Tieni Gwerra Dinjija, bħalma ġralhom ħafna bliet Pollakki, bil-bombi li twaqqgħu mill-ajruplani u ġarrfu jew ħarqu fejn laqtu.
Noti tad-Djarju ta' Santa Fawstina Kowalska (Noti 19-27) għal par. 31-40